stanford-oval/wikipedia huggingface dataset:
Kolumbian sisällissota
La Marquetalia

Vuonna 1962 sissitoiminta vilkastui taas ja armeija hyökkäsi silloin kommunistien alueita vastaan. Kolumbian lehdistö vaati kommunistisissien "itsenäisten tasavaltojen" tuhoamista, koska hallitus pelkäsi kuuban tyyppisen vallankumoukset toistuvan Kolumbiassa. Merkittävin kommunistien tukialue oli Manuel Marulanda "Kympintappaja" Vélezin johtama La Marquetalia. La Marquetalian johto kannatti rauhaa, mutta halusi pysyä erillään Kolumbiasta.
Kesäkuussa 1964 Kolumbian armeija hyökkäsi La Marquetaliaan ehkä Yhdysvaltojen kahotuksesta. Pian La Marquetalian johto ilmoitti rauhan päättyneen ja La Marquetalian perustaneen sissijärjestön taistelemaan hallitusta vastaan, koska hallitus aloitti väkivallan. Kolumbian armeija hävitti La Marquetaliaa neljä kuukautta muun muassa napalmilla, tykistöllä, konetuliaseilla ja raketeilla. Yhdysvaltain ilmavoimat ja helikopterit tukivat operaatiota pienellä konemäärällä. Kolumbian armeija poltti 100 taloa ja aiheutti muutenkin suuret aineelliset vahingot. Armeija tappoi yli 200, kidutti kymmeniä ja vangitsi 2 000. Hallituksen joukot veivät ravinnokseen runsaasti maalaisten karjaa korvauksia maksamatta. Tämä pienialainen mutta kallis sissien kukistamissota maksettiin osin Yhdysvaltain, osin Latinalaisen Amerikan puolustusliiton kassasta, osin julkisista varoista. Marquetalian jälkeen armeija puhdisti samalla tavoin muut "itsenäiset tasavallat" joita olivat El Pato, Guayabero ja Riochiquito. El Paton pommitusten jälkeen KKP hyväksyi aseellisen taistelun.
FARC

Niinpä muutaman vuoden kestänyt hauras rauha loppui uusien sissiliikeiden syntyyn. Marquetalian tapahtumat johtivat talonpoikaisen FARC-sissiliikkeen syntyyn toukokuussa 1966 yhdistymällä väkivaltakauden erillisistä kommunistiryhmästä. FARC:n perustaja Pedro Antonio Marín oli alkujaan liberaali, joka liittyi kommunisteihin, koska hänen mielestään liberaalieliitti ei halunnut uudistaa Kolumbiaa. FARC:n ensimmäinen johtaja oli Manuel Marulanda Velez jota kutsuttiin Tirofijoksi eli "tarkka-ampujaksi".
FARC oli tuohon aikaan aivoa Neuvostoliittoon kallellaan oleva toimiva sissiliike Latinalaisessa amerikassa. KKP uskoi 60-luvulla parlamentarismiin vallankumouksen toteuttamisessa, vaikkakin siellä todettiin etteivät Kolumbian massat olleet siihen valmiit.
Camilo Torres ja ELN

1960-luvulla maan talous kasvoi nopeasti ja rikkaiden ja köyhien tuloerot laajenivat.lähde? Tämä loi pohjaa vasemmistolaisille sissiliikeille, joiden ideologia pyrki tasoittamaan ihmisten tuloeroja.kenen mukaan? Sissiliikeitä edisti myös se, että liberaalien ja konservatiivien poliittinen liitto sulki muut puolueet pois politiikasta.
Kuubassa koulutettu Fabio Vásquez Castaño perusti vuonna 1964 ELN:n. ELN veti puoleensa pääosin yliopistoväkeä, muun muassa opiskelijapastori Camilo Torres Restrepon vuonna 1965. Torresin kirjoitukset olivat alkaneet muuttua vasemmistolaisiksi La Marquetalian tapahtumien jälkeen. Torres oli eräs Latinalaisen Amerikan vasemmistolais-katolisen "vapautuksen teologian" edelläkävijöistä, ellei peräti liikkeen perustaja. Torres kuoli vuonna 1966 taistelussa ja hänestä tuli Che Guevaran kaltainen kuollut vallankumoussankari ja marttyyri.
Sekä FARC että ELN toimivat maaseudulla 1960-luvulla, mutta pienellä teholla. Näiden seuraksi syntyi monia uusia sissiryhmiä vuosien vieriessä. Vuonna 1967 syntyi maolainen EPL-sissiryhmä. ELN ja EPL eivät uskoneet FARC:n tavoin puolustukselliseen sotaan japarlamentarismiin, vaan halusivat tehdä vallankumouksen hyökkäämällä hallituksen kimppuun.
Restrepon hallitus kiihdytti maareformia vuodesta 1966–1970. 70-luvulla syntyivät Quintin Lame, ADO ja PRT. Kun maareformi Restrepon jälkeen 1970 hidastui, ANUC-järjestö radikalisoitui ja löysi hengenhaimolaisen ihmisoikeussisseistä Quintin Lamesta.
Kolumbian hallitus järjesti sissejä vastaan muutaman operaation Yhdysvaltain tiedustelupalvelu CIA:n avustuksella.
1970-luvun alkuvuosina ELN ajautui sisäiseen kriisin ja hallitus eteni hyvin taistelussaan ELN:ää vastaan.
M-19

Kun vuonna 1970 pidettiin presidentinvaalit, joissa olivat vastakkain aiempi sotilasdiktaattori Gustavo Rojas Pinilla ja Misael Pastrana Borrero, Pastrana voitti vaalit, joita vaalitulosta vastusteneet väittivät vilpillisiksi, muttei suoria todisteita tästä saatu.
Tällöin vuonna 1973 syntyi pääosin kaupungissa toimiva M-19 eli "Huhtikuun 19. päivän liike". Vasemmistolais-kansallismielinen M-19 ryösteli pankkeja ja tavarataloja ja jakoi rahaa ruokaa köyhille. Vuosina 1970–1978 maan poliittinen kehitys pysähtyi paikoilleen. 70-luvulla ilmeni selvästi, ettei muut puolueet pois sulkenut liberaalien ja konservatiivien hallituskoalitio ollut kyennyt estämään hallituksen vastaista väkivaltaa. ANUC painosti ja valtasi maata, mikä piti maareformia käynnissä. Reformi eteni yhä hitaasti. Vuosien 1962–1979 välillä oli maata jaettu vain 250 000 perheelle. Lama levisi Kolumbiaankin 70-luvun puolivälissä öljykriisistä. Monien Kolumbian vientituotteiden maailmanmarkkinahinnat laskivat, minkä takia köyhyys alkoi olla tuskallista kaupunkien slummeissa. Nuoriosotyöttömyys räjähti pilviin muun muassa Medellinissä. Vanhemmilla ei ollut varaa lähettää lapsiaan kouluun. 1970-luvulla nouseva huumekauppa vaihtoi marihuanasta kovempaan kokaiiniin, ja Kolumbiasta tuli aluksi lähinnä jalostusmaa raakakokasta kokaiiniksi. Viranomaiset eivät puuttuneet huumekauppaan, koska se rikastutti Medelliniä ja huumekauppiaat lahjoivat köyhät poliisiviranomaiset.
Sissitoiminta ei juuri koko maan taloutta häirinnyt, koska se oli niin pienialaista . Sekä FARC että M-19 kituuttelivat nälkärajalla 70-luvulla, jolloin rahoitusta oli vaikeaa saada. FARC:lla lienee ollut koko 70-luvun vain hieman yli 100 jäsentä ja järjestö sai rahoja lähinnä muutamista ryöstöistä ja sieppauksista.
Vuonna 1978 presidentiksi noussut Turbay salli laittomat keinot sissejä vastaan. Näihin aikoihin hallitus helpotti ihmisten pidättämistä.
Armeijan ja poliisin kuolemanpartiot kiihdyttivät toimiaan kiduttamalla ja tappamalle sissejä ja näiksi epäiltyjä. Hallituksen suosio oli laskussa. Huumekauppa nosti päätään 70–80-lukujen vaihtuessa, kun Yhdysvalloissa alettiin suosia kokaiinipohjaista crackia. Vuonna 1982 FARC oli passivointunut, M-19 ja ELN heikentyneet, että presidentti Turbay saattoi väljentää sissien vastaista kontrollia, joka oli ollut vaihtelevan laajuinen jo 30 vuotta. Vuonna 1982 valittu presidentti Belisario Betancur pyrki rauhaan. Vuonna 1984 hallitus neuvotteli FARC:n kanssa tulitauon, vapautti sen sissejä ja sama onnistui M-19:n kanssa. Myös EPL tuli mukaan prosessiin, jossa tulitauot solmittiin 1983-1984, mutta ELN ei suostunut minkäänlaisiin neuvotteluihin.
Huumekartellit mukaan sotaan

80-luvun puolivälissä huumekauppa oli laajentunut ja huumekartellien valta näkyvää viranomaisten lahjomistakin. Medellinin huumekartellin johtaja Pablo Escobar rakennutti kotikaupunkiinsa runsaasti halpoja asuntoja köyhille ja pääsi näin vaaleissa varamieheksi kongressiin. Kokaiinin viljely kasvoi 80-luvun alkuvuosina räjähdysmäisesti Kolumbiassa. Pablo Escobar valittiin Kolumbian kongressiin 1982.
FARC laajeni vuoteen 1984 mennessä parissa vuodessa 2 050 jäsenen järjestöksi juuri valvontaan ottamansa huumekaupan siivun ansiosta. FARC teki suojelusopimuksia kokaiininviljelijöiden kanssa, siten että FARC lupasi puolustaa viljelmiä joiltain huumekauppiailta kerättyjä veroja vastaan. Huumeraha mahdollisti FARC:n kasvun vaaralliseksi terrori- ja sissijärjestöksi. Toisaalta huumerahoitus johti jo 80-luvun puolivälin tienoille mentäessä poliittisten periaatteiden löystymiseen. Huumeraha tuli poliittisen päämäärän tilalle. Sissit ajautuivat sotaan myös rikkaiden huumekauppiaiden kanssa, joiden kanssa he olivat alussa tehneet yhteistyötä. Sissit nimittäin alkoivat siepata rikkaita huumekauppiaita lunnasrahoja saadakseen. Vastapainoksi huumekauppiaat perustivat puolisotilaallisia itsepuolustusjoukkoja, jotka nyt taistelivat sissejä vastaan{{. Näin syntyi huumekoplien kuolemanpartio MAS.
Medellinin huumekartelli murhasi monia virkamiehiä ja poliitikkoja pyrkien suojaamaan ja edistämään laitonta toimintaansa.
Vuonna 1984 murhan kohteeksi joutui oikeusministeri Rodrigo Lara Bonillan, koska Betancourtin hallitus oli avoimesti asettunut huumekartelleja vastaan. Seuranneessa ensimmäisessä hallituksen huumekartellien vastaisessa operaatioissa moni alempi huumepomo jäi kiinni ja luovutettiin Yhdysvaltoihin.
FARC synnytti vuonna 1985 virallisesti hyväksytyn "Isänmaallisen liiton" UP:n osana Betancurin rauhanhanketta. Kuitenkaan FARC ei laskenut aseitaan, mikä alkoi kasvattaa pian jännitettä sen ja hallituksen välillä. M-19 aloitti taistelun uudestaan 1985, koska sen mukaan joitain sen jäseniä vastaan oli uhkailtu ja hyökätty. 6. marraskuuta 1985 M-19 hyökkäsi Kolumbian oikeuspalatsiin pitäen sen virkamiehistöä panttivankeinaan. Seuranneessa sotilasoperaatiossa kuoli 120 henkilöä, mm. 12 Korkeimman oikeuden tuomaria.
FARC aktivoituu taas

Vuonna 1986 maassa sodittiin entiseen malliin. Lokakuussa 1987 armeijan, maanomistajien, huumekauppiaiden ja muiden vasemmiston vastustajien kannattamat tahot murhasivat UP:n vuoden 1986 vaaleissa olleen presidenttiehdokkaan Jaime Pardo Lealin ja sen jälkeen ainakin 1 000, IP:n mukaan jopa 3 000 UP:n jäsentä kuoli kuolemanpartioiden käsiin. 1987 sissit alkoivat koordinoida toimintojaan yhteistyöksi "Simon Bolivarin rintamassa". 1980-luvun loppupuoli oli erittäin väkivaltainen Kolumbiassa, mistä olivat vastussa lähinnä hallituksen kuolemanpartiot.
Kuolemanpartioiden ylläpitäjien mielestä UP oli pelkkä FARC:n kulissi.
FARC katkaisi neuvottelut hallituksen kanssa 1987.
FARC aktivoitui uudestaan ja laajensi toimintaansa 1990-luvulla. FARC:n voimistuminen pohjautui mm. sieppauksista ja huumekaupasta saatuihin tuloihin.
Medellinin ja Calin huumekartellien tuho

18. elokuuta 1989 Medellinin kartelli murhautti liberaalien presidenttiehdokkaan Luis Carlos Galanin. Tämä oli vain piste i:n päälle aiempien huumekartellien jäsenten tekemien murhien sarjassa, kun ne pyrkivät estämään viranomaisten yritykset heikentää ja estää liiketoimiaan. Samoin kuoli myös erään toisen puolueen presidenttiehdokas. Tämän takia armeijan ja hallituksen toteuttamassa hallituksen suuroperaatiossa pidätettiin 10 000 kartellien jäsentä ja heiksi epäiltyä. Hallitus tappoi erään mahtavimmista "huumeperoneista", José Gonzalo Rodríguez Gachan. Kartellien pommi-iskut surmasivat näihin aikoihin satoja.
Vuonna 1991 Kolumbiassa säädettiin laki, jonka mukaan maan kansalaisia, esimerkiksi huumerikollisia ei saanut luovuttaa ulkomaille.
Vuoden 1991 alussa Medellinissä alkoi toimia nuorten vapaaehtoinen asejoukko MP Milicias Populares, joka surmasi huumeidenkäyttäjiä, huumekauppiaita, varkaita ja prostituoituja. Samanlaisia "suojeluskuntia" syntyi muun myös muissa kaupungeissa.
1990-luvulla hallitus ja Yhdysvallat tukivat Calin kartellia taistelussa Medellinin kartellia vastaan. Vuonna 1993 vankilasta karannut Pablo Escobar kuoli poliisin erikoisjoukkojen luoteihin tulitaistelussa. Calin kartelli valtasi osan Medellinin kartellin huumemarkkinoista. Calin kartellin johtajat vangittiin 1995.
Sissien voimistuminen

Sillä välin vuonna 1990 hallitus hyökkäsi sissejä vastaan, ja nämä vastasivat suurella operaatioilla yli 80 tukialueeltaan. Sissit muun muassa rikkoivat öljyputket ja onnistuivat pimentämään Bogotan kaupunginosia katkaisemalla sähköt. Sissit myös onnistuivat monesti vetäytymään ennen kuin armeija ehti saapua paikalle. Sissien toiminta laajeni 90-luvun edetessä, ja sissit suojelivat kokaiinin kasvattajien viljelyksiä viranomaisten toimia vastaan. FARC katkaisi välinsä Kolumbian kommunistiseen puolueeseen 1993.
Presidentti Ernesto Samper Pizanon 1994–1998 presidentinvaalikampanja oli osin Calin kartellin tukema, ja Kolumbiaa sanottiin "narkodemokratiaksi". Yhdysvallat vetäytyi joksikin aikaa hänen hallitessaan maata Kolumbian huumesodasta. Puolisotilaalliset tapporyhmät liittyivät AUC:ksi ja siirtyivät FARC:n toiminta-alueelle kohdistaen vihaansa myös siviileihin. FARC:n kannatus kasvoi 90-luvulla muun muassa hallituksen puolella olevian paramilitaarien raakuuksien takia.
Vuonna 1996 200 000 kokaiinin kasvattajaa aikoi marssia pääkaupunkiin vastustamaan hallituksen huumesotapolitiikkaa. FARC ei kokaiininviljelijöiden liikettä perustanut, mutta pyrki hyötymään siitä. Vuosina 1997–1998 FARC ajoi joistain pikkukaupungeista hallinnon virkailijoita pois. Samoihin aikoihin FARC teki monia onnistuneita hyökkäyksiä poliisia ja armeijaa vastaan. Samperin hallituksen vastaus tähän oli hylätä armeijan pieniä haavoittuvia tukikohtia sissialueiden läheltä.
Puolisotilaalliset hallituksen valvonnasta pois olevat tapporyhmät estivät rauhan teon hallituksen ja sissien välille. Vuonna 1998 presidentiksi valittu Andrés Pastrana Arango pyrki rauhaan antaen FARC:ille Sveitsin kokoisen suoja-alueen. Armeija vetäytyi 90-luvun lopussa FARC:n valvomalta alueelta, mutta yhteenotot jatkuivat. Vuonna 2000 FARC:illa arvioitiin olleen 17 000 miestä aseissa.
Sissien heikkeneminen

FARC:n toiminta keskittyi 2000-luvun alussa etelään ja huumekartellien ja kuolemanpartioiden pohjoiseen, ja hallitus valvoi maan keskiosia. FARC:n väitettiin valvovan jopa 40 %:a Kolumbiasta ja sillä oli aseissa 12 000 miestä.. Katkonaiset rauhanneuvottelut hallituksen ja FARC:n välillä loppuivat 2002 FARC:in kaapattua lentokoneen ja senaattorin. Sissit voimistivat sotaansa. Samana vuonna astui virkaansa Álvaro Uribe, joka oli luvannut olla kova sissejä vastaan. Armeija menestyikin hyvin sissejä vastaan vuosina 2002–2004, jolloin se onnistui hajottamaan laajoja alueita vallassaan pitäneet sissit yksittäisiksi ryhmiksi. Uriben aikana armeija surmasi sissejä vastaan sotiessaan paljon siviilejä. Syyksi väitettiin sitä, että armeija halusi näyttää Yhdysvalloille surmaavansa runsaasti sissejä ja varmistaa Yhdysvaltain sotilaallisen tuen jatkumisen. Kolumbian armeijan komentaja joutui eroamaan siviilien surmien takia. Uriben hallituksella oli myös kulissien takaisia yhteyksiä puolisotilaallisiin joukkohin ja Uribea epäiltiin yhteyksistä Medellinin huumakartelliin.
Äärioikeiston AUC alkoi neuvotella rauhasta 2003.
Vuonna 2005 ELN aloitti neuvottelut, ja FARC:n omistama alue oli kutistunut hallituksen operaatioissa.
FARC:n toiminta näytti taas hetkeksi voimistuvan vuonna 2010 uuden presidentin astuessa virkaan niin kuin yleensäkin vallanvaihdosten yhteydessä. Mutta sissit olivat edellisinä vuosina ajaettu yhä syrjäisimmille seuduille ja FARC:n jäsenmäärä pienentynyt 7000–8000:een.
Syyskuussa 2010 armeija surmasi ilmaiskussa FARC:n kakkosmiehen "Mono Jojoyn" eli Jorge Briceño Suarezin . Suarez oli FARC:n aseellisen toiminnan pääsuunnittelija ja järjestöä rahoittaneen huumekaupan johtaja. Kolumbian hallitus uskoi FARC:n olevan ajettu ahtaalle, vaikka järjestö jatkoikin yllätyshyökkäyksiään. Kolumbian presidentti puhui maan turvallisuusongelmien ratkaisusta ja "uudesta aikakaudesta".
Sopimus hallituksen ja FARC:n välillä 2016

Kolumbian hallitus ja FARC solmivat pysyvän rauhansopimuksen 23. kesäkuuta 2016. Eräät sissiliikkeet kuten vasemmistolainen ERC ja oikeistolaisten kuolemanpartioiden AUC:n jotkin paikalliset jäänteet jäävät toistaiseksi sopimuksen ulkopuolelle. Sopimus kaatui kuitenkin sitovassa kansanäänestyksessä 50,2 prosentin vastustaessa sitä. Äänestämässä kävi alle puolet väestöstä.
Aiheesta muualla

Kuvia tai muita tiedostoja aiheesta Kolumbian sisällissota Wikimedia Commonsissa
Raimo Kaukonen

Raimo Juhani Kaukonen (s. 17. elokuuta 1938 Pieksämäki) on suomalainen yleisesikunta-upseeri, sotilasarvoltaan eversti.
Uransa aikana Kaukonen toimi Pohjois-Karjalan patteriston komentajana vuosina 1982-1985, toimistopäällikkönä Pääesikunassa 1985-1990, Satakunnan Tykistörykmentin komentajana 1990-1992 ja Tykistöprikaatin komentajana 1992-1993. Hän jäi eläkkeelle puolustusvoimien palveluksesta vuonna 1994.
Ura

Kaukonen suoritti varusmiespalveluksensa Karjalan Tykistörykmentissä vuonna 1960 ja valmistui reservin vänrikiksi RUK:n kurssilta 103. Tämän jälkeen hän toimi opetusupseerina Pohjanmaan Tykistörykmentissä vuosina 1962-1964 ja RUK:ssa 1964-1969. Vuonna 1969 hän toimi jonkin aikaa patterin päälikkönä satakunnan Tykistörykmentissä. Vuosina 1975-1978 Kaukonen toimi peruskurssin johtajana ja opetusupseerina Tykistökoulussa Niinisalossa. Vuosina 1978-1982 hän toimi toimistoesiupseerina Pääesikunnassa ennen siirtoa Pohjois-Karjalan Patteriston komentajaksi. Sieltä hän palasi toimistopäälliköksi Pääesikuntaan vuosiksi 1985-1990 ja sieltä jälleen Niinisaloon toimien Satakunnan Tykistörykmentin, josta 1992 muodostettiin Tykistöprikaati, komentajana. Vielä ennen eläköitymistään hän toimi Helsingin Sotilasläänin esikunnassa esikuntapäällikkönä noin vuoden ajan. Siirryttyään reserviin hän toimi vuosina 1997-1999 Eduskunnan puolustusvaliokunnan puheenjohtajan avustajana.
Siviilissä Kaukonen toimi Upseeriliiton Niinisalon osaston luottamusmiehenä ja varapuheenjohtajana vuosina 1971-1972. Vuosina 1985-1993 hän istui Kenttätykistösäätiön hallituksessa ja 1985-1990 Helsingin hovioikeuden sotilasjäsenenä.
Ylennykset

Vänrikki 1961
Luutnantti 1962
Yliluutnantti 1965
Kapteeni 1968
Majuri 1975
Everstiluutnantti 1982
Eversti 1990
Kunniamerkit

Suomen Leijonan ritarikunnan komentajamerkki, Suomen Valkoisen Ruusun ritarikunnan 1.luokan ritarimerkki, Suomen Leijonan ritarikunnan 1.luokan ritarimerkki
Paavo Hyökki

Paavo Iivari Hyökki (s. 17. syyskuuta 1981 Espoo) on suomalainen kuoronjohtaja. Hän on valmistunut Sibelius-Akatemian kuoronjohtoluokalta 2013.
Hyökki on toiminut taiteellisena johtajana sekä kuoronjohtajana muun muassa Helsingin Poliisilaulajissa (2006–2014), Medicantossa (2005–2013), Lain Huudossa (2009–), Ahjo Ensemblessä (2013–2021), Tampereen Laulajissa (2014-) (ent. Mieskuoro Laulajat) ja Chorus Cathedralis Aboensiksessa (2021–) sekä vieraillut muun muassa Kirkkonummen kamariorkesterissa. Vuodesta 2017 hän on toiminut myös Suomen Mieskuoroliiton edustuskuoro Liiton Miesten taiteellisena johtajana.
Hyökin isä on professori Matti Hyökki ja hänen veljensä on Pasi Hyökki, myös molemmat heistä ovat toimineet kuoronjohtajina.
Levytyksiä

"Tähti suurempi muita", Lain Huuto - 2015
Jussi Chydenius: "Works for mixed choir", Ahjo Ensemble - 2017
Mikko Pykäri: "O", Ahjo Ensemble ja vierailevat artistit - 2019 (PME Records)
"Straight Masterpieces", Lain Huuto - 2019
"Valoon!", Lain Huuto - 2023
"Rajalla - On the frontier", Liiton Miehet - 2023
"Sydämessäni on taivas", Lain Huuto - 2023
"Elämän laulu", Tampereen Laulajat - 2024 (Alba Records)
Muita tehtäviä

Suomen Kuoronjohtajayhdistyksen hallituksen sihteeri (Arkistoitu – Internet Archive) (2010–2016)
Suomen Mieskuoroliiton musiikkilautakunnan jäsen (2012–) ja taiteellinen johtaja (2015–2024)
Sulasol Laulu- ja soittojuhlien taiteellinen johtaja (2022)
Sulasolin taiteellinen johtaja (2024-)
Kilpailumenestys

Kansainvälisen kuorokilpailun A1-sekakuorosarjan voitto Lain Huuto -kuoron kanssa (Canta al Mar, Espanja 2014).
Sääty-yhteiskunta Suomessa

Sääty-yhteiskunta Suomessa oli Suomessa keskiajalta 1900-luvun alkuun saakka vallinnut yhteiskuntamuoto, jossa säädyillä oli lailla vahvistettuja erioikeuksia. Säädyt olivat aatelisto, papisto, porvaristo ja talonpoikaissääty. Jokaisella säädyllä oli vuoden 1906 eduskuntauudistukseen saakka myös omat edustajansa säätyvaltiopäivillä. Suuri osa väestöstä ei kuitenkaan kuulunut mihinkään säätyyn ja oli vailla erioikeuksia.
Säätyläiset

1800-luvulla Suomessa yhteiskunnalliset erot aateliston, papiston ja porvariston välillä lievenivät vähitellen, kun taas ero näiden ryhmien sekä toisaalta talonpoikien ja mihinkään säätyyn kuulumattomien välillä pysyi jyrkkänä. Tämän vuoksi ylemmistä säädyistä alettiin käyttää yhteisnimitystä säätyläiset erotukseksi talonpoikaisesta rahvaasta. Säätyläiset-sanan synonyymina voitiin puhua myös herrasväestä. Jako säätyläisiin ja rahvaaseen vastasi kuitenkin vain osapuilleen vanhaa säätyjakoa, sillä joillekuille talonpoikaista syntyperää olevillekin avautui mahdollisuus nousta säätyläisten joukkoon joko opiskelemalla oppikoulussa ja yliopistossa taikka taloudellisen yritteliäisyyden avulla. Oli myös ihmisryhmiä, joita pidettiin säätyläisinä, vaikka heillä ei ollut äänioikeutta minkään säädyn vaaleissa; sellaisia olivat esimerkiksi monet maaseudulla asuvat virkamiehet kuten kihlakunnantuomarit, sekä erityisesti kaikki säätyläissukujen naisjäsenet.
Säätyläiset rahvaasta erottavia tekijöitä olivat ennen kaikkea sivistystaso, joka tosin usein käsitettiin hyvin ulkonaisesti, sekä pukeutuminen, kirjallinen harrastuneisuus, käyttäytyminen, oma säätytietoisuus, ylemmyys ja ruumiillisen työn tekemättömyys. Vielä 1860-luvulla suurimmassa osassa Suomea selvä ero säätyläisten ja rahvaan välillä oli myös kieli: säätyläiset puhuivat ruotsia, rahvas yleensä suomea, paitsi eräillä täysin ruotsinkielisillä rannikkoseuduilla. Sitä vastoin vuosisadan lopulla osa säätyläisistäkin puhui jo suomea.
Termiä säätyläiset käytetään myös rajatummasta ryhmästä, 1800-luvulla kasvaneesta aatelittomasta virkamies- ja yrittäjäväestöstä, joka oli yllä kuvatulla tavalla myös sivistyneistöä ja herrasväkeä.
Säätyläiset > Säätyläisnimet

Säätyläisillä kaikkialla oli vanhastaan sukunimet, jotka Suomessa tavallisesti olivat joko ruotsinkielisiä tai latinalaistettuja, mutta myös saksankielisiä nimiä esiintyy. Tavallisia ovat olleet myös nimet, joissa pohjautuvat johonkin vanhaan suomenkieliseen suku- tai paikannimeen, johon kuitenkin on esimerkiksi lisätty latinalaisperäiset päätteet -aeus, -ius säätyläisaseman osoittamiseksi (esim. Alopaeus, Gezelius).
CM-Urakointi

| CM-Urakointi |
| --- | --- |
Perustettu:  1989
Seuraaja:  Sweco (2006-)
Toimiala:  projektinjohtopalvelut
Liikevaihto:  7 milj. euroa (2005)
Henkilöstö:  60 (2005)
CM-Urakointi oli suomalainen rakennusalalla toiminut yhtiö, joka tuotti projektinjohtopalveluita. Yhtiö oli mukana muun muassa Sanomatalon, Ison Omenan ja Ideaparkin rakennushankkeissa.
CM-Urakointi perustettiin vuonna 1989. Vuonna 2005 yhtiö työllisti 60 henkilöä ja teki seitsemän miljoonaa euroa liikevaihtoa. Ruotsalainen konsulttitoimisto Sweco osti yhtiön vuonna 2006.
Argumentti epäuskosta

Argumentti epäuskosta eli kätkeytyneisyysargumentti on uskonnonfilosofinen argumentti, jonka mukaan näytön puuttuminen Jumalan olemassaolosta ja siitä seuraava järkiperäinen epäusko on ristiriidassa perinteisen teismin kanssa. Jos olisi olemassa kaikkivaltias ja täydellisen hyvä Jumala, sellainen tekisi argumentin mukaan olemassaolonsa tiettävämmäksi, jotta uskon mahdollisten omaksujien olisi mahdollista uskoa. Argumentti on samantyyppinen pahan ongelman kanssa. Jumalan kätkeytyneisyyden argumenttina ateismin puolesta on nykyaikaisessa uskonnonfilosofiassa nostanut vahvasti esille yhdysvaltalainen J. L. Schellenberg.